Vyf jaagduiwels op Gauteng-snelweë aangekeerFoto ter illustrasie: Pixabay Die verkeerspolisie in Gauteng het Donderdagaand vyf motoriste vir roekelose en nalatige bestuur in hegtenis geneem. Dié jaagduiwels is onderskeidelik op die N4 in Pretoria in die rigting van Mpumalanga en op die N1 tussen Pretoria en Johannesburg aangekeer. Luidens ’n verklaring deur die verkeerspolisie was die ergste geval ’n 41-jarige man wat voorgekeer is toe hy 216 km per uur in ’n sone van 120 km per uur gery het. Dié motoris is tans by die Bronkhorstspruit-polisiestasie in aanhouding. Die ander vier motoriste sal glo ook in aanhouding bly totdat hulle borgtogaansoeke aangehoor word. “Ons hoëspoedeenheid sal voortgaan om sulke operasies uit te voer sodat motoriste wat ander padgebruikers se lewe in gevaar stel, vasgetrek kan word. “Spoedoortredings is een van die grootste bydraende faktore tot padongelukke. Padgebruikers word versoek om by die voorgeskrewe spoedgrens van 120 km per uur op die snelweg te hou,” sê Sello Maremane, woordvoerder van die verkeerspolisie in Gauteng.